Ügyiratszám: HSZ/1498-1/2020**.**

Látta:

**----------------------------**

Lőrincz László

*gazdasági irodavezető*

**JEGYZŐKÖNYV**

**Hajdúszoboszló Város Önkormányzatának**

*Pénzügyi és Gazdasági Bizottsága 2020. január 22-én 1400 órakor kezdődő nyílt üléséről*

**Helye:** Hajdúszoboszlói Polgármesteri Hivatal, „A” épület, Pávai Vajna Ferenc terem.

**Jelen vannak** a csatolt jelenléti ív szerinti bizottsági tagok: Harsányi István elnök, Dr. Sóvágó László, Mester József, Nagy Attila, Tóth Márta

**A Polgármesteri Hivatal részéről jelen vannak:** Dr. Korpos Szabolcs jegyző, Dr. Sléder Tamás aljegyző, Lőrincz László gazdasági irodavezető, Bárdos Ilona pénzügyi irodavezető-helyettes, Szilágyiné Pál Gyöngyi városfejlesztési irodavezető-helyettes, Dede Erika egészségügyi, szociális irodavezető-helyettes, Varga Imre humán-közszolgáltatási irodavezető-helyettes

**Jelen vannak továbbá:** Czeglédi Gyula polgármester, Dr. Kovács Gergely alpolgármester, Majoros Petronella alpolgármester, Biró Anita képviselő

**Jegyzőkönyvvezető:** Balla Lászlóné

Harsányi István:

A meghívóban kiküldött napirendi javaslat szerint tervezzük mai ülésünket. Van-e más javaslat? – amennyiben nincs, kérem, szavazzunk. Aki egyetért a napirendi javaslattal, kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) ellenszavazat és tartózkodás nélkül elfogadta a javasolt napirendet (a döntéshozatalban 5 fő vett részt).

**1/2020. (I. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadta a napirendi javaslatot.**

**Napirend:**

1. Javaslat Hajdúszoboszló város 2020. évi költségvetésére. (képviselő-testületi ülés 01. napirend)

Előadó: polgármester

1. Előterjesztés Hajdúszoboszló Város Önkormányzata közbeszerzési és beszerzési szabályzatainak újraalkotására. (képviselő-testületi ülés 02. napirend)

Előadó: aljegyző

1. Előterjesztés a Járóbeteg-Ellátó Centrum működési struktúrájának átalakítását célzó, plusz támogatás felhasználásáról. (képviselő-testületi ülés 04. napirend)

Előadó: egészségügyi-szociális irodavezető-helyettes

1. Előterjesztés pályázati felhívások elkészítésére. (képviselő-testületi ülés 06. napirend)

Előadó: humán-közszolgáltatási irodavezető-helyettes

1. Előterjesztés a II. világháborús emlékmű felújítására. (képviselő-testületi ülés 08. napirend)

Előadó: humán-közszolgáltatási irodavezető-helyettes

1. Előterjesztés Trianoni emlékmű állítására. (képviselő-testületi ülés 09. napirend)

Előadó: humán-közszolgáltatási irodavezető-helyettes

1. Előterjesztés rendeletek módosításáról (közterület-használat, fizető parkolási rendszer). (képviselő-testületi ülés 10. napirend)

Előadó: városfejlesztési irodavezető-helyettes

1. Előterjesztés a Hajdúszoboszló külterületi útjainak felújítása pályázattal kapcsolatosan. (képviselő-testületi ülés 11. napirend)

Előadó: városfejlesztési irodavezető-helyettes

Tájékoztatók, bejelentések

1. **napirend**

***Javaslat Hajdúszoboszló város 2020. évi költségvetésére.***

***(képviselő-testületi ülés 01. napirend)***

Czeglédi Gyula: néhány gondolatot kiegészítésként szeretnék elmondani a leírtakhoz képest. Ez a költségvetés mindenben megfelel a korábbi és a mai irányelveknek, amit a hivatal munkatársai kialakítottak, és az államháztartási törvényben megfogalmazottak szerinti strukturában van kialakítva. A szükséges feladatokat a hivatal elvégezte, a költségvetési szervekkel, intézményekkel az egyeztetések lefolytatásra kerültek, azok eredménye rögzítésre került.

A költségvetésben jól látható eltérések vannak a korábbi hangsúlyokhoz képest. Szeretném kiemelni, hogy az intézmények működtetése és az alapfeladatok ellátása mellett nagyon fontos a városüzemeltetési táblázat, amely több, mint 120 M Ft többletet, tehát 20% fölötti növekedést mutat az előző évihez képest, ennek fejében szeretnénk azt látni, hogy szebb, tisztább, rendezettebb lesz a város. A régi parkjaink megújulnak valamelyest, az új parkunk ugyanolyan magas szakmai színvonalon lesz ápolva és megőrizve. Ezek mind fontos, kiemelt témák, és természetesen a lakókörnyezet, az utcáknak, a járófelületeknek a tisztítása, tehát rendezett legyen, a hulladékszállítás is megfelelően történjen. Mindenképp hangsúlyozni kell, hogy a korábban megkezdett beruházásokat folytatni kívánjuk, az ahhoz szükséges önerőt, illetve biztonsági tartalékot biztosítani szeretnénk, hiszen nagyon fontos, hogy a támogatások mellett az előírt önrész rendelkezésre álljon. Nagy bizonytalansági tényező a gyógyhelyi fejlesztésnek a témaköre, sajnálatos módon nagyon elhúzódott ennek a megvalósítása, nagyon sok időbe telt az előkészítőszakasz, és jelenleg az irányítóhatóság vizsgálata előtt van a közbeszerzésre tervezett kiírás. Nem tudjuk, hogy ez meddig fog húzódni. Volt olyan elképzelés, hogy bizonyos infrasrtukturális kiváltásokat még a szezon előtt megvalósítunk, de most kicsit aggódunk, mivel nemcsak tőlünk függ. Azt gondolom, ha lehetséges, hogy a főszezonra befejeződjön, akkor megcsináljuk, ha nem akkor minden össze lesz tömörítve ez év őszére, és ott kezdődik meg a tényleges kivitelezés. Ez nem lesz könnyű feladat és pénzügyileg sem látjuk, hiszen a megszavazott támogatás az rendelkezésre áll, de nem tudjuk, hogy időközben milyen drágulások mentek végbe és esetlegesen milyen önrésszel kell hozzájárulni. Ezen túlmenően nagyon fontos és nagy tétel a bölcsőde beruházás is, szeretnénk, ha meg tudna valósulni. Reményeink szerint napokon belül várható, hogy a pályázat értékelése meg fog jönni, és hozzá tudunk fogni, valamint a víztorony felújítása. Ezek a legnagyobb tételek, amelyek kiemelkedőek, a többiek kisebb tételek, de azok is ennyire fontosak. Ami még lényeges eltérés, az két jelentős csoport, az egyik a közterületek felújítása, fejlesztése, ezen a soron a korábbi 100 M Ft-hoz képest 320 M Ft került tervezésre. Szeretném, hangsúlyozni, hogy az elképzelés szerint nem egy egységes, körzetek közt egyenlően történő felosztásról van szó, hanem a hivatal szakemberei által indokoltnak és előkészítettnek látott, és a körzeti képviselőkkel is egyeztetett megoldásra törekszünk, ez a következő üléseken kerül majd realizálásra. Fontos és kiemelendő hogy intézményfelújításra a korábbi 70 M Ft helyett 120 M Ft-ot terveztünk, és szeretnénk, ha minden évben 1-1 intézmény sorra kerülne, és egy nagyobb, generálisabb felújításon eshetne át. A ciklus végére nagyjából végig is érhetnénk az intézmények egy részén. Nagyjából ezek a fő elvek, megfelelő általános tartalékot is képeztünk, illetve azt látjuk, hogy jó gazdálkodással ez az év hitelmentesen megvalósítható. Ehhez kérném a bizottság véleményét, javaslatait, illetve támogatását. Kiegészítésként elmondom, hogy az eddigi bizottsági üléseken minimális felvetések születtek, melyeket előterjesztőként elfogadtam. A rendelettervezet 9. sz. melléklet 7/ÖK sora a külterületi utak és hidak fenntartása 2 M Ft-tal emelkedik, így 7 M Ft-ról 9 M Ft-ra kérem javítani, és ennek kompenzálására a lakott külterületi utak karbantartása (44/ÖK sor) 10 M Ft-ról 8 M Ft-ra csökken. Ezt szakmai érveléssel alátámasztották a javaslattevők és a szakiroda munkatársai is elfogadták ezt a felvetést.

A rendelettervezet 11. sz. átadott pénzeszközök melléklete 4/F sorában a TAO lehívásához tervezett 23 M Ft önrészt kérték megemelni 29 M Ft-ra, tehát 6 M Ft-tal változik az általános tartalék terhére. Ezt én elfogadhatónak tartottam a megfelelő indoklás mellett, úgyhogy ezekkel a módosításokkal kérem figyelembe venni az eredetileg kiküldött költségvetést.

Harsányi István: van-e kérdés?

Dr. Sóvágó László: többé-kevésbé elfogadhatónak látom a költségvetést, úgy gondolom, hogy az adott pénzügyi viszonyok között nem látok olyat benne, ami számomra elfogadhatatlan lenne, ez nem jelenti azt, hogy el fogom fogadni a költségvetést. A javaslat 2. oldalán olvasható a közalkalmazottak és köztisztviselők megfelelő javadalmazása, ez hol van tervezve?

Bárdos Ilona: a 12. sz. külön keretek melléklet 17/ÖK Minimálbér, garantált bérminimum városi kihatása, intézményvezetők ösztönzésére megnevezésű sorában.

Dr. Sóvágó László: az iparűzési adónál hogyan lett 225 E Ft-tal több tervezve?

Dr. Sléder Tamás: a 2019. évi tényszámok ismeretében terveztünk ennyit.

Dr. Sóvágó László: a képviselői juttatásban benne van az alpolgármesteri tiszteletdíj is?

Czeglédi Gyula: igen.

Dr. Sóvágó László: a közterületek felújítására tavaly nem 100 M Ft lett tervezve, hanem több, tehát nem kellene azt mondani, hogy idén 220 M Ft-al több van tervezve erre a feladatra, nincs ilyen különbség.

Valóban van hangsúlybeli különbség, és többet kap a Városgazdálkodási Zrt., legyen, ezzel nem is vitatkozom.

Czeglédi Gyula: erről nem volt információm, köszönöm a tájékoztatást.

Harsányi István: van-e további kérdés, vélemény? – amennyiben nincs kérem szavazzunk. Aki a költségvetés tervezetet elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) 1 tartózkodás (Dr. Sóvágó László) és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**2/2020. (I. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadja és támogatja a Hajdúszoboszló város 2020 évi költségvetésére javaslatot, és rendelettervezetet, és javasolja elfogadásra Hajdúszoboszló Város Önkormányzata Képviselő-testületének az alábbi –előterjesztő által elfogadott – kiegészítésekkel:**

* **A rendelettervezet 9. sz. melléklet 7/ÖK sora a külterületi utak és hidak fenntartása 7 M Ft-ról 9 M Ft-ra változik, a lakott külterületi utak karbantartása (44/ÖK sor) 10 M Ft-ról 8 M Ft-ra csökken.**
* **A rendelettervezet 11. sz. melléklet 4/F sora TAO-hoz önrész 23 M Ft-ról 29 M Ft-ra változik az általános tartalék terhére.**

Felelős: bizottsági elnök

Határidő: 2020. január 23.

1. **napirend**

***Előterjesztés Hajdúszoboszló Város Önkormányzata közbeszerzési és beszerzési szabályzatainak újraalkotására. (képviselő-testületi ülés 02. napirend)***

Harsányi István: van-e kiegészítés?

Dr. Sléder Tamás: a beszerzési szabályzatot szeretném kiegészíteni, a záró rendelkezések második bekezdéseként azzal, hogy: Jelen szabályzat elfogadásával egyidejűleg a 2013. évi képviselő-testületi határozattal elfogadott korábbi beszerzési szabályzat hatályát veszti.

Harsányi István: van-e kérdés, vélemény? – amennyiben nincs kérem szavazzunk. Aki a közbeszerzési és beszerzési szabályzatot elfogadja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) ellenszavazat és tartózkodás nélkül elfogadta a határozati javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**3/2020. (I.22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja Hajdúszoboszló Város Önkormányzata közbeszerzési és beszerzési szabályzatait és javasolja elfogadásra Hajdúszoboszló Város Önkormányzata Képviselő-testületének.**

Felelős: bizottsági elnök

Határidő: 2020. január 23.

1. **napirend**

***Előterjesztés a Járóbeteg-Ellátó Centrum működési struktúrájának átalakítását célzó, plusz támogatás felhasználásáról. (képviselő-testületi ülés 04. napirend)***

Harsányi István: Van-e kiegészítés? Kérdés, vélemény? –amennyiben nincs ,kérem szavazunk:

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) ellenszavazat és tartózkodás nélkül elfogadta a határozati javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**4/2020. (I.22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Járóbeteg-Ellátó Centrum működési struktúrájának átalakítását célzó, plusz támogatás felhasználásáról előterjesztést és határozati javaslatot és javasolja elfogadásra a képviselő-testületnek az alábbiak szerint:**

**Hajdúszoboszló Város Önkormányzatának Képviselő-testülete, mint a Járóbeteg-Ellátó Centrum (Hajdúszoboszló, Szilfákalja 1-3.) fenntartója, támogatja *„A közfinanszírozott egészségügyi szolgáltatók működési struktúrájának átalakítását, az ellátás színvonalát és az intézmény gazdálkodási egyensúlyának javítását célzó kifizetések”* megnevezésű NEAK által megítélt 6.747.600.-Ft célzott támogatás felhasználására, az alábbiak szerint:**

* **a laborunkba HgbA1C standard mérést engedélyező műszer beszerzése,**
* **két darab – laikus elsősegélynyújtó által is használható – automata defibrillátor beszerzése,**
* **két darab 24 órás Holter monitor beszerzése,**
* **két darab 12 csatornás EKG beszerzése,**
* **új informatikai eszközök beszerzése, és az elavult Windows 7 rendszerről 10-es rendszerre való átállítás elkezdése, amennyire a keret engedi,**
* **szemészeti próbalencse-sorozat rögzítésére szolgáló szemészeti próbakeret vétele/lét tartalmazó szakmai tervet.**

Felelős: bizottsági elnök

Határidő: 2020. január 23.

1. **napirend**

***Előterjesztés pályázati felhívások elkészítésére. (képviselő-testületi ülés 06. napirend)***

Harsányi István: van-e kiegészítés?

Varga Imre: tulajdonképpen négy területről szól ez a dolog. A civil pályázatokkal kapcsolatos tevékenységet korábban a pénzügyi bizottság végezte, most pedig az előkészítést fogja végezni, csak azért került egy előterjesztésbe az én aláírásommal, hogy egy előterjesztés készüljön, ne írjunk külön előterjesztést a pályázati felhívásokra.

Harsányi István: van-e kérdés, vélemény? – amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) ellenszavazat és tartózkodás nélkül elfogadta a határozati javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**5/2020. (I.22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága a pályázati felhívásokat a mellékleteknek megfelelően támogatja, és javasolja elfogadásra Hajdúszoboszló Város Önkormányzata képviselő-testületének.**

Felelős: bizottsági elnök

Határidő: 2020. január 23.

1. **napirend**

***Előterjesztés a II. világháborús emlékmű felújítására. (képviselő-testületi ülés 08. napirend)***

Varga Imre: Bizottsági üléseken felmerült az a kérdés, hogy a szakértői anyag utolsó pontjában leírtak alapján probléma lehet az alapozással, illetve a meglévő feltételekkel. A vállalkozói szerződésben és az árajánlatban is szerepel, hogy 10 m2–es vasalt betonalapot készít a vállalkozó, és garanciát vállal rá ezért az összegért. Egyeztettem vele az előterjesztés megírása óta, és azt mondta, hogyha a statikusok megvizsgálják és másképp ítélik meg, akkor elképzelhető, hogy 4-6 vasbeton oszlopot készít, és arra helyezi az alapot, de maga az oszlop már nincs benne az árajánlatba. A vállalkozó változatlanul úgy ítéli meg, hogy egy 10 m2-es 10 cm magasságú vasalt alap elegendő lesz, de ha elbontották, megnézik, akkor lesz végleges döntés.

Harsányi István: van-e kérdés? vélemény? Ideje lesz ezt az emlékművet is felújítanunk, mert szégyene volt már a városnak ez a körbekordonozott emlékmű.

Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) ellenszavazat és tartózkodás nélkül elfogadta a határozati javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**6/2020. (I.22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a II. világháborús emlékmű felújítására előterjesztést, és javasolja elfogadásra Hajdúszoboszló Város Önkormányzata képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete:**

* **a II. világháborús emlékművet felújíttatja és újra alapozás után a jelenlegi helyére visszaállítja,**
* **a bontást, a felújítást, a visszaállítást, az előterjesztésben részletezett feladatok elvégzését Győrfi Lajos szobrászművésztől megrendeli,**
* **az árajánlatban meghatározott költségvetést (*3. sz. melléklet*) elfogadja és a város 2020. évi költségvetési rendelete 14. sz. melléklete „Felújítások” táblázatában tervezett keretéből a megvalósításra bruttó 4.423.500 Ft-ot biztosít.**

**A képviselő-testület felkéri Czeglédi Gyula polgármestert a megállapodás aláírására.**

Felelős: bizottsági elnök

Határidő: 2020. január 23.

1. **napirend**

***Előterjesztés Trianoni emlékmű állítására. (képviselő-testületi ülés 09. napirend)***

Harsányi István: van-e kiegészítés?

Varga Imre: bizottsági üléseken felmerült két dolog, az alapozás, a „földplasztika” az is része az ajánlatnak, tehát azt is a művész fogja megcsinálni, vagy csináltatni vállalkozóval, illetve annak a befüvesítése. Érdemes megemlíteni, hogy a hátteret is úgy kellene kialakítani, hogy az épületek felöl egy növénysáv legyen, azt még meg kellene tervezni milyen növényekből, hogy egységes legyen. Folyamatban van a Műemlékvédelmi Felügyelőséggel az egyeztetés, hogy ők is fogadják el ezt a tervünket, mivel az egész tér műemlékvédelmi terület.

Dr. Sóvágó László: az előzőleg tárgyalt szoborra és erre vonatkozóan is azt gondolom, hogy a szobor utcai bútorként is felfogható és arra szolgál, hogy esztétikusabbá tegyük a környezetünket többek között, és mivel Hajdúszoboszlón sok a vendég, legyünk tekintettel a vendégekre is. Azt gondolom, ezek a szobrok el vannak dugva, ezeket nem ide kellene helyezni, olyan helyekre kellene, ahol az egyébként szegényes városképet fel tudnánk lendíteni és sokkal több vendég tudna megfordulni. A vendég maximum a művelődési házig jön el, erre a térre már nem fog benézni senki. Véleményem szerint ez a picike tér agyon lesz zsúfolva ezekkel az emlékművekkel. Nem értem, hogy miért nem lehet ezt a szobrot arra a térre állítani, amit arra szántunk, azt mondtuk, hogy a parkba azért csinálunk egy feltáró sétányt, hogy ott szobrok is lehessenek. Nem úgy képzelem el, hogy ott csak modern alkotások lehetnek, hiszen azt a teret meg lehet törni növényekkel is, és úgy ketté lehet választani, hogy többféle jelleget adhat a térnek. Az a tér nem befejezett tér, nem úgy kell elképzelni, hogy oda már semmit nem lehet ültetni, sövénnyel is ketté lehetne választani, és akkor sokkal esztétikusabb lenne. A trianoni szoborról az a véleményem, hogy a megvalósításra szánt pénzösszeget elfogadom, ha külön lesz szavaztatva, elfogadom azt is, hogy legyen ilyen, viszont a szobor ellen minden eszközzel tiltakozom. Ez nem idevaló, ez egy ízléstelen félcmunka, letűnt korokat idéz az emberben, sokkal modernebb, monumentálisabb, megjelenésében másabb alkotást tudok elképzelni. Ha jól tudom a művész úr túlzásba viszi ezt a dombra állítást, minden műve ilyen. Ezt a szobor elképzelést nagyon gyengének tartom, semmi fantáziát, semmi művészit nem látok benne, méltánytalannak tartom erre a helyre tenni. Egyébként kapkodásnak tartom, mivel ennyi idő alatt szép trianoni szobrot nem lehet készíteni. Novembertől nem lehet pár hónap alatt olyan szobrot építeni, ami találkozik a lakosok nagytöbbségének véleményével. Érdekes lenne a lakosság véleménye, nem tudom hány ember véleménye lett kikérve? – egy sem. Nem az egyének hibájából, nem a szervezők, előterjesztők hibájából, de nincs erre elegendő idő, hogy ez kiforrja magát, kapkodás lesz, és ha véletlenül nem lesz kész - óvlak benneteket tőle.

Mester József: nem bírálva az elhangzottakat, hiszen ez mindenki részéről szubjektív vélemény. Az, hogy a teret ketté lehet osztani, és lehet kétféle arca, arra példa a Hősök tere, ketté van osztva, kétféle arcát mutatja, nem is működik jól, nem is néz ki jól, tehát azt mutatja, hogy nem jó az, ha két teljesen más irányt mutatunk egy térről. Az időponttal kapcsolatban azt tudjuk, hogy 100 éves évfordulója van Trianonnak, tehát nem lehet megtenni azt, hogy egy év múlva emlékezünk meg erről, ezt most kell megtenni. Szomorú az, hogy eddig a városunkban nem volt semmiféle ilyen irányzat, és nem volt törekvés, hogy meg legyen emlékezve erről az eseményről, tehát az időpontot nem mi szabtuk, ezt a történelem hozta. Hogy maga az alkotás milyen, az tényleg egy szubjektív dolog, ki lett kérve helyi művész véleménye, a múzeum igazgatóé is. Azzal nem értek egyet, hogy a lakosság véleményét ki kellett volna kérni, nem tudom a lakosság mennyire tudott volna dönteni, a helyről még talán, de magáról az alkotásról, elég sok féle visszajelzést kaptunk volna. Ettől függetlenül tiszteletben tartom a véleményt és elfogadom, hogy mindenkinek egyéni véleménye van ezzel kapcsolatban és másképp látja a dolgokat.

Dr. Sóvágó László: egy percig nem jutott eszembe, hogy a megemlékezést el kell halasztani – bár szívem szerint meg nem történté tenném - de adva volt az alkalom, ahhoz kell alkalmazkodni, nem kellett volna ezt ilyen kapkodó célként kitűzni, de nem rovom fel senkinek a személyes felelősségét. Attól óvok mindenkit, hogy ne legyen kész június 4-re, mert abból botrány lesz.

Czeglédi Gyula: ha hamarabb – november előtt - el lett volna kezdve egy ilyen gondolatnak az előkészítése, akkor most nem kellene kapkodni.

Dr. Sóvágó László: nincs az önkormányzati törvényben, hogy minden városban Trianon szobornak kell lenni, ha meg lenne határozva, akkor egyentelepülések lennének. Van 3200 település Magyarországon, egyiken ez van, a másikon az, ezért vagyunk sokszínűek.

Harsányi István: további vélemény? – amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) 1 nem szavazattal (Dr. Sóvágó László) és tartózkodás nélkül elfogadta a határozati javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**7/2020. (I.22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Trianoni emlékmű állítására előterjesztést, és javasolja elfogadásra Hajdúszoboszló Város Önkormányzata képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete:**

* **az összetartozás és a megemlékezés kifejezéseként elkészítteti a város Trianoni emlékművét, melyet 2020. június 04-én, a 100. évfordulóra való megemlékezéskor ad át a Kálvin tér parkjában (helyszínrajz *1. sz. melléklet*),**
* **az emlékmű elkészítésére –az előterjesztésben megfogalmazottak, a mellékletekben rögzítettek alapján - Győrfi Lajos szobrászművészt kéri fel,**
* **az árajánlatban meghatározott költségvetési tervet és az elkészítés ütemezését (*5. sz. melléklet*) elfogadja és a város 2020. évi költségvetési rendelete 13. sz. melléklete „Beruházások” táblázata keretéből a megvalósításra bruttó 17.430.000 Ft-ot biztosít,**
* **megbízza Győrfi Lajos szobrászművészt a Trianoni emlékmű 1:10 arányú modelljének elkészítésével,**
* **felkéri Czeglédi Gyula polgármestert a megállapodás aláírására**.

Felelős: bizottsági elnök

Határidő: 2020. január 23.

1. **napirend**

***Előterjesztés rendeletek módosításáról (közterület-használat, fizető parkolási rendszer). (képviselő-testületi ülés 10. napirend)***

Harsányi István: van-e kiegészítés? – nincs. Kérdés? vélemény? - amennyiben nincs, kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) ellenszavazat és tartózkodás nélkül elfogadta a határozati javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**8/2020. (I. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a közterület-használat, közterület-hasznosítás helyi szabályairól szóló 12/2019. (IV. 25.) számú rendelet és a fizető parkolási rendszerről szóló 5/2012. (III.22.) önkormányzati rendelet módosításáról az előterjesztést és rendelettervezeteket a mellékleteknek megfelelően, és javasolja elfogadásra Hajdúszoboszló Város Önkormányzata Képviselő-testületének**.

Felelős: bizottsági elnök

Határidő: 2020. január 23.

1. **napirend**

***Előterjesztés a Hajdúszoboszló külterületi útjainak felújítása pályázattal kapcsolatosan. (képviselő-testületi ülés 11. napirend)***

Harsányi István: van-e kiegészítés? – nincs. Kérdés?

Dr. Kovács Gergely: korábban benne volt a pályázati útfejlesztési célokban a Csepűs dűlő 475 m hosszon földúti stabilizációként, ami ezek szerint már most nincs benne, akkor ez el lett végezve. Ősszel többször jártam kint a körzetemhez tartozó dűlőkön, ahol a 4-es és 2-es dűlők közötti szakasz elégé kritikus állapotban volt és gyakorlatilag téglatörmelékkel volt feltöltve, nem volt kiszintezve, azt gondolom, hogy ott még lenne teendő. Kérdésem, hogy ebbe a 475 méterbe az 1-es, 2-es dűlő benne volt-e? - mert ha igen akkor ott más, a munka minősége lehetett a fő probléma. Kérném a szakirodát, hogy ezt holnapra megnézni szíveskedjen.

Harsányi István: van-e további kérdés, vélemény? – amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) ellenszavazat és tartózkodás nélkül elfogadta a határozati javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**9/2020. (I. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra a Képviselő-testületnek Hajdúszoboszló külterületi útjainak felújítása pályázat - VP6-7.2.1-7.4.1.2-16 azonosító számú pályázat - keretében, az eredeti benyújtott pályázat csökkentett műszaki tartalma mellett, az alább felsorolt, további külterületi útszakaszok fejlesztését:**

**1. Ádám utca, 020 hrsz-ú úton aszfaltozása külterületi részen, 130 m-en, a MÁV által történt felújításhoz csatlakozva;**

**2. Fácán dűlő – 10087/1 hrsz – további 295 m hosszon földút stabilizáció;**

**3. Szőlő dűlőn, 10574 hrsz-en, 10573 hrsz- 458 m földút stabilizáció;**

**4. 0114/144 hrsz-ú úton, 594 m hosszon földút stabilizáció;**

**5. 9035 hrszú úton, 221 m hosszon földút stabilizáció;**

**6. 0132 hrsz-ú úton, 378 m hosszon földút stabilizáció;**

**7. Nyereg dűlőn, 0522 hrsz-en, 1221 m hosszon földút stabilizáció;**

**8. Nádudvari dűlő folytatásán 9319 hrsz-en 322 m hosszon földút stabilizáció;**

**9. Vízház dűlőn a Szőlőskerti utak előtti szakaszon, 0520 hrsz-en, 880 m hosszban földút stabilizáció.**

**A pályázat módosítása érdekében, a műszaki tervdokumentáció elkészítéséhez előkészítési költségként 1,5 M Ft összeget biztosít a Képviselő-testület a 2020. évi városi költségvetés 1. sz. melléklet tartalék keret terhére.**

Felelős: bizottsági elnök

Határidő: 2020. január 23.

Harsányi István: tájékoztatók, bejelentések következnek. Van-e valakinek bejelentenivalója, kérdése? - amennyiben nincs mindenkinek köszönöm a mai munkát, további szép napot kívánok!

A Pénzügyi és Gazdasági Bizottság elnöke 1434 órakor az ülést bezárta.

A Bizottság által tárgyalt képviselő-testületi előterjesztések a képviselő-testület 2020. január 23-ai üléséről készített jegyzőkönyv mellékletét képezik.

**K.m.f**

**Harsányi István Mester József**

***bizottsági elnök bizottsági tag***

**Balla Lászlóné**

***jegyzőkönyvvezető***